Na temelju članka 107. stavka 9. Zakona o odgoju i obrazovanju u osnovnoj i srednjoj školi (Narodne novine, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17., 68/18., 98/19., 64/20., 151/22. i 156/23.) i članka 35. Statuta Osnovne škole Vidovec, Školski odbor Osnovne škole Vidovec na sjednici održanoj dana 25. ožujka 2024. godine donosi

**PRAVILNIK**

**O NAČINU I POSTUPKU ZAPOŠLJAVANJA**

**U OSNOVNOJ ŠKOLI VIDOVEC**

**I. OPĆE ODREDBE**

**Članak 1.**

Ovim Pravilnikom propisuje se način i postupak zapošljavanja u Osnovnoj školi Vidovec (dalje u tekstu: Škola), postupak provedbe natječaja, način objave i sadržaj natječaja, postupak procjene i vrednovanja kandidata prijavljenih na natječaj, odnosno kandidata koje je uputilo upravno tijelo županije nadležno za poslove obrazovanje (u daljnjem tekstu: nadležno upravno tijelo županije), imenovanje i način rada povjerenstva koje sudjeluje u procjeni i vrednovanju kandidata u postupku zapošljavanja kao i druga pitanja vezana uz zapošljavanje u Školi.

 Odredbe ovog Pravilnika ne primjenjuju se u postupku imenovanja ravnatelja, u postupku zapošljavanja pomoćnika u nastavi i stručno komunikacijskih posrednika koji nisu samostalni nositelji odgojno-obrazovne i nastavne djelatnosti, u postupku zapošljavanja vjeroučitelja te u postupku zapošljavanja učitelja i drugih radnika u produženom boravku.

**Članak 2.**

Ovim Pravilnikom osigurava se svim kandidatima jednaka dostupnost zapošljavanja u Školi kao javnoj službi pod jednakim uvjetima.

**Članak 3.**

Izrazi koji se koriste u ovom Pravilniku, a imaju rodno značenje, neutralni su i odnose se na osobe oba spola.

**II. NAČIN ZAPOŠLJAVANJA**

**Članak 4.**

Radni odnos u Školi zasniva se ugovorom o radu na temelju natječaja koji raspisuje ravnatelj uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), Zakonom o radu i podzakonskim propisima, općim aktima Škole, Kolektivnim ugovorima te odredbama ovog Pravilnika.

Iznimno od stavka 1. ovog članka, radni odnos može se zasnovati ugovorom o radu i bez natječaja u slučajevima propisanim Zakonom i drugim važećim propisima.

 O zasnivanju radnog odnosa odlučuje ravnatelj uz prethodnu suglasnost Školskog odbora, a samostalno u slučajevima propisanim Zakonom i drugim važećim propisima.

 **III. POSTUPAK KOJI PRETHODI RASPISIVANJU NATJEČAJA**

 **Utvrđivanje potrebe zapošljavanja i popunjavanje radnih mjesta**

**Članak 5.**

Ravnatelj Škole utvrđuje potrebu zapošljavanja radi popunjavanja postojećih upražnjenih ili novih radnih mjesta.

**Članak 6.**

Prije pokretanja postupka zapošljavanja odnosno prije raspisivanja natječaja za popunjavanje postojećih upražnjenih ili novih radnih mjesta, Škola je obvezna zatražiti suglasnost Ministarstva znanosti i obrazovanja (u daljnjem tekstu: Ministarstvo) u slučajevima i na način propisan Zakonom, provedbenim propisima te uputama Ministarstva.

Nakon dobivene suglasnosti Ministarstva, odnosno ako za zapošljavanje nije potrebna suglasnost Ministarstva, Škola je obvezna prije raspisivanja natječaja prijaviti potrebu za radnikom nadležnom upravnom tijelu županije, na propisanom obrascu kojeg potpisuje ravnatelj i sindikalni povjerenik Škole.

**Članak 7.**

Škola može popuniti radno mjesto putem natječaja tek nakon što ju je nadležno upravno tijelo županije obavijestilo da u evidenciji nema odgovarajuće osobe, odnosno nakon što se Škola istom tijelu pisano očitovala o razlozima zbog kojih nije primljena upućena osoba.

**Članak 8.**

Ako se zasnivanje radnog odnosa na temelju natječaja ne realizira, prije objave novog natječaja Škola je obvezna ponoviti postupak prijave nadležnom upravnom tijelu županije.

 **IV. POSTUPAK PROVEDBE NATJEČAJA**

**Način objave i sadržaj natječaja**

**Članak 9.**

Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole.

Natječaj se objavljuje istodobno ili se u ranije objavljenom natječaju naznači da rok za prijavu istječe protekom roka u natječaju koji se posljednji objavljuje.

Natječaj mora sadržavati:

* naziv i sjedište Škole
* naziv radnog mjesta s naznakom broja izvršitelja i mjestom rada
* vrijeme na koje se sklapa ugovor o radu; neodređeno ili određeno vrijeme
* tjedno radno vrijeme na koje se sklapa ugovor o radu; puno ili nepuno vrijeme s naznakom broja sati
* uvjet i trajanje probnog rada ako se ugovara
* opće i posebne uvjete koje kandidati moraju ispunjavati za radno mjesto prema važećim propisima
* naznaku zapreka za zasnivanje radnog odnosa u školskoj ustanovi iz članka 106. Zakona
* naznaku da u prijavi na natječaj kandidat navede osobne podatke i naziv radnog mjesta na koje se prijavljuje
* naznaku isprava kojima se dokazuje ispunjavanje formalnih uvjeta natječaja i koje su kandidati dužni priložiti uz prijavu na natječaj, uz napomenu da se isprave prilažu u neovjerenoj preslici te da je izabrani kandidat prije sklapanja ugovora o radu dužan predočiti izvornike
* naznaku da se na natječaj mogu javiti osobe oba spola u skladu s odredbom članka 13. Zakona o ravnopravnosti spolova
* napomenu da je kandidat koji se u prijavi na natječaj poziva na pravo prednosti pri zapošljavanju prema posebnom zakonu, dužan uz prijavu priložiti svu propisanu dokumentaciju prema posebnom zakonu te ima prednost u odnosu na ostale kandidate samo pod jednakim uvjetima
* naznaku poveznice na internetskoj stranici ministarstva nadležnog za hrvatske branitelje na kojoj su navedeni dokazi potrebni za ostvarivanje prava prednosti pri zapošljavanju na temelju Zakona o hrvatskim braniteljima iz Domovinskog rata i članovima njihovih obitelji te Zakona o civilnim stradalnicima iz Domovinskog rata
* naznaku da se kandidatom prijavljenim na natječaj smatra samo osoba koja podnese vlastoručno potpisanu, pravodobnu i potpunu prijavu te koja ispunjava formalne uvjete iz natječaja
* rok za podnošenje prijava na natječaj
* obvezu vrednovanja kandidata uz naznaku mrežne stranice na kojoj će se objaviti područje odnosno sadržaj i način vrednovanja te pravni i drugi izvori za pripremu kandidata za vrednovanje, vrijeme i mjesto održavanja vrednovanja te rok za objavu

vremena i mjesta održavanja vrednovanja kandidata

* naznaku da se kandidat koji ne pristupi vrednovanju ne smatra kandidatom u postupku natječaja
* naznaku o načinu dostavljanja prijave na natječaj sa potrebnom dokumentacijom
* naznaku u kojem se roku i na koji način izvješćuju kandidati o rezultatima natječaja
* naznaku da kandidati prijavom na natječaj daju privolu za obradu osobnih podataka navedenih u svim dostavljenim prilozima odnosno ispravama za potrebe provedbe natječajnog postupka.

 Sadržaj natječaja može se nadopuniti prema potrebama Škole, a u skladu sa važećim propisima.

 Rok za podnošenje prijave kandidata na natječaj ne može biti kraći od osam (8) dana od dana objave natječaja na mrežnoj stranici i oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole.

 U slučaju da su datumi objave natječaja različiti, rok za prijavu na natječaj istječe protekom roka u natječaju koji je posljednji objavljen.

 Natječaj će se ispraviti ako je u natječaju bila navedena pogreška, u kojem slučaju se rok za podnošenje prijave kandidata na natječaj produžuje za osam (8) dana od dana objave ispravka natječaja na mrežnoj stranici i oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole.

 **Prijava na natječaj i uvjeti natječaja**

**Članak 10.**

U prijavi na natječaj navode se osobni podaci podnositelja prijave (osobno ime, adresa stanovanja, broj telefona/mobitela, e-mail adresa) i naziv radnog mjesta na koje se prijavljuje.

 Uz vlastoručno potpisanu prijavu na natječaj prilažu se životopis i dokazi o ispunjavanju formalnih uvjeta iz natječaja.

 Opći uvjeti propisani su Zakonom o radu, dok su posebni uvjeti propisani Zakonom te drugim važećim propisima.

 Potpunom prijavom smatra se prijava koja sadrži sve podatke i priloge navedene u natječaju.

 **Poništenje i obustava natječaja**

**Članak 11.**

 Natječaj se može poništiti u natječajnom roku ako je objavljen suprotno važećim propisima ili zbog drugih opravdanih razloga.

 Kada se u roku određenom natječajem nije prijavio niti jedan kandidat ili ako prijavljeni kandidati ne ispunjavaju formalne uvjete iz natječaja ili nisu postigli zadovoljavajuće rezultate na provedenom testiranju i/ili razgovoru (intervjuu) ili zbog bitno promijenjenih okolnosti nakon raspisivanja natječaja, postupak natječaja će se obustaviti, osim u slučaju iz članka 107. stavka 13. Zakona.

Odluku o poništenju i obustavi natječaja donosi ravnatelj, a odluka se objavljuje na oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole.

Ako prema natječaju ne bude izabran niti jedan kandidat koji je postigao zadovoljavajuće rezultate na provedenom testiranju i/ili razgovoru (intervjuu), odnosno ako ne bude sklopljen ugovor o radu, ravnatelj donosi odluku o neizboru kandidata koja se objavljuje na oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole.

U slučajevima iz stavka 1., 2. i 4. ovoga članka natječaj će se ponoviti, a do zasnivanja radnog odnosa na temelju ponovljenoga natječaja ili na drugi propisani način, radni odnos će se zasnovati u skladu s člankom 4. stavkom 2. ovoga Pravilnika.

**V. PROCJENA I VREDNOVANJE KANDIDATA**

 **Povjerenstvo za procjenu i vrednovanje kandidata**

**Članak 12.**

Ravnatelj imenuje Povjerenstvo za procjenu i vrednovanje kandidata prijavljenih na natječaj i kandidata koje je uputilo nadležno upravno tijelo županije (u daljnjem tekstu: Povjerenstvo).

Povjerenstvo ima neparan broj članova, a najmanje tri (3) člana, od kojih jedan član može biti ravnatelj.

Članovi Povjerenstva imenuju se iz reda radnika Škole i ne smiju biti članovi Školskog odbora.

Članove Povjerenstva ravnatelj može imenovati za tekuću školsku godinu ili za svaki natječaj posebno najkasnije do isteka roka za podnošenje prijave na natječaj.

Ravnatelj može imenovati i zamjenike članova Povjerenstva.

Članove Povjerenstva i/ili njihove zamjenike, od kojih je jedan predsjednik Povjerenstva, ravnatelj imenuje odlukom.

Odlukom o imenovanju Povjerenstva određuje se i način procjene i vrednovanja kandidata.

**Članak 13.**

Povjerenstvo radi na sjednicama, a o radu Povjerenstva vodi se zapisnik koji vodi član Povjerenstva.

Povjerenstvo obavlja sljedeće poslove:

* utvrđuje koje su prijave na natječaj pravodobne i potpune
* utvrđuje listu kandidata prijavljenih na natječaj koji ispunjavaju formalne uvjete iz natječaja te kandidate s liste čije su prijave pravodobne i potpune upućuje na vrednovanje u skladu s propisima o zaštiti osobnih podataka
* priprema područje odnosno sadržaj i način vrednovanja kandidata, pravne i druge izvore za pripremu kandidata za vrednovanje
* utvrđuje vrijeme i mjesto vrednovanja kandidata
* objavljuje na mrežnoj stranici područje odnosno sadržaj i način vrednovanja, pravne i druge izvore za pripremu kandidata za vrednovanje te vrijeme i mjesto održavanja vrednovanja
* provodi vrednovanje kandidatima radi utvrđivanja njihovog znanja, sposobnosti i vještina te rezultata u dosadašnjem radu
* utvrđuje rang - listu kandidata na temelju rezultata provedenog vrednovanja
* sastavlja zapisnik o provedenom postupku vrednovanja
* ravnatelju podnosi izvješće o provedenom postupku vrednovanja kojem prilaže zapisnik i rang-listu kandidata.

Rok za objavu područja odnosno sadržaja i načina vrednovanja, pravnih i drugih izvora za pripremu kandidata za vrednovanje te vrijeme i mjesto održavanja vrednovanja je najmanje (5) pet dana prije dana određenog za vrednovanje.

 Kada se natječaj provodi radi popunjavanja više radnih mjesta, ravnatelj Škole može imenovati više povjerenstava za procjenu i vrednovanje kandidata.

 **Obavijest**

**Članak 14.**

 Osoba koja nije podnijela pravodobnu ili potpunu prijavu ili ne ispunjava formalne uvjete iz natječaja, ne smatra se kandidatom u postupku natječaja, osim u slučaju iz članka 107. stavka 13. Zakona.

 Osobi iz stavka 1. ovoga članka Povjerenstvo dostavlja pisanu obavijest u kojoj se navode razlozi zbog kojih se ne smatra kandidatom. Obavijest se u pravilu dostavlja putem elektroničke pošte.

 **Pristupanje procjeni i vrednovanju**

**Članak 15.**

 Postupku procjene i vrednovanja mogu pristupiti kandidati s liste iz članka 13. stavka 2. podstavka 2. ovog Pravilnika.

 Kandidat koji nije pristupio postupku vrednovanja ne smatra se kandidatom u postupku natječaja.

 **Način procjene i vrednovanja kandidata prijavljenih na natječaj**

**Članak 16.**

 O načinu provedbe postupka procjene i vrednovanja kandidata prijavljenih na natječaj odlučuje ravnatelj odlukom u skladu s brojem prijavljenih kandidata, očekivanom trajanju radnog odnosa te drugim okolnostima.

 Vrednovanje kandidata Povjerenstvo utvrđuje putem testiranja (pisana provjera) i/ili razgovora s kandidatom (intervjua), a vrednuje se bodovima.

 Vrednovanje kandidata provodi se isključivo pred Povjerenstvom.

 Kandidatu koji je osoba s invaliditetom Škola je obvezna u postupku vrednovanja osigurati odgovarajuću razumnu prilagodbu ako je kandidat u prijavi na natječaj naveo potrebu za odgovarajućom prilagodbom.

Ako se na natječaj javi samo jedan kandidat, ravnatelj može donijeti odluku da se ne treba provesti postupak procjene i vrednovanja kandidata

**Način procjene i vrednovanja kandidata koje je uputilo nadležno upravno tijelo županije**

**Članak 17.**

 Odredbe ovog Pravilnika o načinu provedbe postupka procjene i vrednovanja kandidata na odgovarajući se način primjenjuju i na kandidate koje je uputilo nadležno upravno tijelo županije.

 Ukoliko je od strane nadležnog upravnog tijela županije upućen samo jedan kandidat, prema odluci ravnatelja ne treba se provesti postupak procjene i vrednovanja kandidata.

 **Sadržaj testiranja (pisane provjere)**

**Članak 18.**

 Testiranje (pisana provjera) sastoji se od provjere poznavanja osnova područja za koje je natječaj raspisan i provjere znanja, sposobnosti i vještina bitnih za obavljanje poslova radnog mjesta.

 **Vrednovanje testiranja**

**Članak 19**.

 Provjera znanja, sposobnosti i vještina iz članka 18. ovog Pravilnika vrednuje se bodovima od 0 do 10.

 Smatra se da je kandidat zadovoljio na provedenoj provjeri znanja, sposobnosti i vještina ako je dobio najmanje 5 bodova.

 Kandidat koji ne zadovolji na provedenoj provjeri ne može sudjelovati u daljnjem postupku.

**Razgovor (intervju)**

**Članak 20.**

Na razgovor (intervju) pozvat će se kandidati koji su ostvarili ukupno najviše bodova na testiranju (pisanoj provjeri), i to 5 kandidata za svako radno mjesto, a ako se za radno mjesto traži veći broj izvršitelja, taj se broj povećava za broj traženih izvršitelja.

Svi kandidati koji dijele 5. mjesto nakon provedenog testiranja pozvat će se na razgovor (intervju).

Kada se vrednovanje kandidata utvrđuje samo putem razgovora (intervjua), pozvat će se kandidati s liste kandidata iz članka 13. stavka 1. podstavka 2. ovog Pravilnika.

 Povjerenstvo u razgovoru (intervjuu) s kandidatima utvrđuje znanja, sposobnosti i vještine, interese, profesionalne ciljeve i motivaciju kandidata za rad u Školi te rezultate ostvarene u njihovu dosadašnjem radu.

 Rezultati razgovora (intervjua) vrednuju se bodovima od 0 do 10.

 Smatra se da je kandidat zadovoljio na razgovoru (intervjuu) ako je dobio najmanje 5 bodova.

 **Rang-lista kandidata**

**Članak 21.**

 Nakon provedenog postupka procjene i vrednovanja kandidata Povjerenstvo utvrđuje rang-listu kandidata prema ukupnom broju bodova ostvarenih na testiranju (pisanoj provjeri) i/ili razgovoru (intervjuu).

**Članak 22.**

 Povjerenstvo dostavlja ravnatelju izvješće o provedenom postupku procjene i vrednovanja kandidata koje potpisuju svi članovi Povjerenstva.

 Uz izvješće se prilaže zapisnik i rang-lista kandidata.

 **VI. PRETHODNA SUGLASNOST ŠKOLSKOG ODBORA ZA ZASNIVANJE**

 **RADNOG ODNOSA**

**Članak 23.**

Na temelju provedenog postupka procjene i vrednovanja kandidata, ravnatelj će za najbolje rangiranog kandidata zatražiti prethodnu suglasnost Školskog odbora za zasnivanje radnog odnosa.

Ako dva ili više kandidata ostvare isti najveći broj bodova, ravnatelj odlučuje za kojeg će kandidata između njih zatražiti prethodnu suglasnost Školskog odbora za zasnivanje radnog odnosa.

U slučaju iz prethodnog stavka ovog članka ravnatelj u pravilu poziva kandidate na razgovor.

Ako se Školski odbor ne očituje u roku od 10 dana od dana dostave zahtjeva za suglasnošću za zasnivanje radnog odnosa sa izabranim kandidatom, smatra se da je suglasnost dana.

 Ako Školski odbor uskrati prethodnu suglasnost za zasnivanje radnog odnosa, odnosno ako predloženi kandidat odustane od zasnivanja radnog odnosa, ravnatelj može zatražiti prethodnu suglasnost Školskog odbora za zasnivanje radnog odnosa s drugim najbolje rangiranim kandidatom ili donijeti odluku o obustavi postupka odnosno o neizboru kandidata.

**Članak 24.**

 Kada jedan od kandidata ostvaruje prednost pri zapošljavanju prema posebnim propisima (Zakon o hrvatskim braniteljima iz Domovinskog rata i članovima njihovih obitelji, Zakon o civilnim stradalnicima iz Domovinskog rata, Zakon o profesionalnoj rehabilitaciji i zapošljavanju osoba s invaliditetom, Zakon o zaštiti vojnih i civilnih invalida rata) i ujedno je najbolje rangirani kandidat, odnosno ima isti najveći broj bodova, ravnatelj je obvezan za tog kandidata zatražiti prethodnu suglasnost Školskog odbora za zasnivanje radnog odnosa.

 Kada dva najbolje rangirana kandidata ostvaruju pravo prednosti pri zapošljavanju prema posebnim propisima ravnatelj odlučuje za kojeg će kandidata zatražiti prethodnu suglasnost Školskog odbora za zasnivanje radnog odnosa.

 **Provjera nepostojanja zapreka za zapošljavanje u Školi**

**Članak 25.**

 Izabrani kandidat pozvat će se da u primjerenom roku, a prije sklapanja ugovora o radu dostavi izvornik uvjerenja nadležnog suda da se protiv njega ne vodi kazneni postupak i izvornike drugih dokaza o ispunjavanju formalnih uvjeta iz natječaja, uz upozorenje da se nedostavljanje traženih isprava smatra odustajanjem od zapošljavanja u Školi.

 Nepostojanja zapreka za zapošljavanje iz članka 106. Zakona Škola će utvrditi po službenoj dužnosti.

**VII. NAČIN I ROK IZVJEŠĆIVANJA KANDIDATA PRIJAVLJENIH NA**

 **NATJEČAJ**

**Članak 26.**

 Škola izvješćuje sve kandidate o rezultatima natječaja na isti način i u istom roku koji je naveden u natječaju.

 Kandidate se u pravilu izvješćuje putem mrežne stranice Škole što se navodi u natječaju.

 Iznimno, ako se na natječaj prijavi kandidat ili kandidati koji se pozivaju na pravo prednosti pri zapošljavanju prema posebnim propisima, Škola je obvezna u roku od 15 dana nakon sklapanja ugovora o radu s izabranim kandidatom, obavijestiti takve kandidate o sklopljenom ugovoru o radu s izabranim kandidatom, preporučenom poštanskom pošiljkom s povratnicom.

 **VIII. UVID U NATJEČAJNU DOKUMENTACIJU TE REZULTATE**

 **PROCJENE I VREDNOVANJA**

**Članak 27.**

 Svi kandidati prijavljeni na natječaj imaju pravo uvida u natječajnu dokumentaciju i rezultate procjene i vrednovanja izabranog kandidata s kojim je sklopljen ugovor o radu u skladu s propisima koji reguliraju područje zaštite osobnih podataka.

 **IX. OSTALI SLUČAJEVI ZAPOŠLJAVANJA**

**Članak 28.**

 Postupak procjene i vrednovanja kandidata nije potrebno provoditi u slučaju zasnivanja radnog odnosa bez natječaja:

* na određeno vrijeme kada obavljanje poslova ne trpi odgodu, do zasnivanja radnog

odnosa na temelju natječaja ili na drugi propisan način, ali ne dulje od 60 dana

* s radnikom koji u školskoj ustanovi ima zasnovan radni odnos na neodređeno nepuno radno vrijeme, do punog radnog vremena u školskoj ustanovi u kojoj je zaposlen
* na zahtjev radnika zaposlenog u školskoj ustanovi na neodređeno vrijeme, premještajem u drugu školsku ustanovu, na temelju sporazuma ravnatelja školskih ustanova
* s osobom koja se zapošljava na radnom mjestu vjeroučitelja
* s osobom koja je tijekom studija bila korisnik državne stipendije Ministarstva za STEM nastavničke studije i koja je, sukladno uvjetima stipendiranja, preuzela obvezu rada u školskoj ustanovi.

**Članak 29.**

 Ako se na natječaj ne javi osoba koja ispunjava formalne uvjete natječaja, niti se radni odnos zasnuje s osobom iz članka 107. stavka 12. Zakona, natječaj će se ponoviti u roku od pet mjeseci, a do zasnivanja radnog odnosa na osnovi ponovljenog natječaja radni odnos može se zasnovati s osobom koja ne ispunjava propisane uvjete.

 U slučajevima iz stavka 1. ovog članka može se prema odluci ravnatelja provesti postupak procjene i vrednovanja kandidata u skladu s odredbama ovog Pravilnika.

 **X. PRIJELAZNE I ZAVRŠNE ODREDBE**

**Članak 30.**

 Ovaj Pravilnik stupa na snagu nakon dobivene suglasnosti nadležnog upravnog tijela županije, prvog dana od dana objave na oglasnoj ploči Škole i objavit će se na mrežnoj stranici Škole.

 Stupanjem na snagu ovog Pravilnika prestaje važiti Pravilnik o načinu i postupku zapošljavanja KLASA: 602-02/19-20/02, URBROJ: 2186-141-09-19-4 od 12. lipnja 2019. godine.

KLASA: 011-02/24-01/01

URBROJ: 2186-141-01-24-1

Vidovec, 25. ožujka 2024. godine

 PREDSJEDNICA ŠKOLSKOG ODBORA:

 \_\_\_\_\_\_

 Valentina Grđan v.r.

Na ovaj Pravilnik dana je suglasnost Upravnog odjela za prosvjetu, kulturu i sport Varaždinske županije KLASA: 602-01/24-17/27, URBROJ: 2186-06/1-24-2 od 5. travnja 2024. godine.

Ovaj Pravilnik objavljen je na oglasnoj ploči Škole dana \_15.4.\_\_\_\_\_\_ 2024. godine i stupio je na snagu dana \_\_16.4.\_\_\_\_\_ 2024. godine.

 RAVNATELJ:

 Predrag Mašić v.r.